Diari Oficial de la Generalitat Valenciana


Sumari del DOGV 9545, del 02-03-2023 (2023/2135)

RESOLUCIÓ de 21 de febrer de 2023, del president de l'Institut Valencià de Competitivitat Empresarial (IVACE), per la qual es convoca la concessió de subvencions a empreses per a projectes d'innovació de pime (INNOVA-CV) per a l'exercici 2023, amb finançament de la Unió Europea a través del Fons Europeu de Desenvolupament Regional.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9545

Data del DOGV
:   02-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2135


Data del document
:   21-02-2023

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * Institut Valencià de Competitivitat Empresarial
    * ajuda pública

RESOLUCIÓ de 21 de febrer de 2023, del president de l'Institut Valencià de Competitivitat Empresarial (IVACE), per la qual es convoca la concessió de subvencions a empreses per a projectes d'innovació de pime (INNOVA-CV) per a l'exercici 2023, amb finançament de la Unió Europea a través del Fons Europeu de Desenvolupament Regional. [2023/2135]  
Índex  
  
Preàmbul  
Article 1. Objecte de la resolució  
Article 2. Termini i forma de presentació de les sol·licituds  
Article 3. Resolució de la convocatòria  
Article 4. Obligacions de les empreses beneficiàries  
Article 5. Modificació de la subvenció i reintegrament de les ajudes concedides  
Article 6. Pagament de les ajudes  
Article 7. Dotació pressupostària  
Article 8. Marc normatiu comunitari  
Article 9. Transparència i detecció del frau  
Disposicions finals  
Annex I. Ajudes per a projectes d'Innovació de Pime. Actuació d'Innovació de producte (INNOVAProD-CV)  
A. Objecte  
B. Actuacions susceptibles de suport  
C. Requisits generals dels projectes  
D. Empreses beneficiàries  
E. Característiques de l'ajuda  
F. Costos subvencionables  
G. Instrucció i avaluació de sol·licituds. Criteris d'avaluació  
Annex II. Ajudes per a projectes d'Innovació de Pime. Actuació d'Innovació de procés (INNOVAProC-CV)  
A. Objecte  
B. Actuacions susceptibles de suport  
C. Requisits generals dels projectes  
D. Empreses beneficiàries  
E. Característiques de l'ajuda  
F. Costos subvencionables  
G. Instrucció i avaluació de sol·licituds. Criteris d'avaluació  
Annex III. Ajudes per a projectes d'Innovació de Pimes. Actuació d'Innovació en TEIC. (INNOVATeiC-CV)  
A. Objecte  
B. Actuacions susceptibles de suport  
C. Requisits generals dels projectes  
D. Empreses beneficiàries  
E. Característiques de l'ajuda  
F. Costos subvencionables  
G. Instrucció i avaluació de sol·licituds. Criteris d'avaluació  
  
  
Preàmbul  
  
Els programes posats en marxa mitjançant la present resolució s'han elaborat amb la finalitat de desplegar les mesures relatives a l'R+D+i empresarial de les Estratègies Regional i Estatal de Ciència, Tecnologia i Innovació i de l'Objectiu Polític 1 «Una Europa més competitiva i intel·ligent, promovent una transformació econòmica innovadora i intel·ligent i una connectivitat TIC regional», del Fons Europeu de Desenvolupament Regional (FEDER) per al període 2021-2027. Entre aquestes estratègies destaca l'Estratègia Espanyola de Ciència, Tecnologia i Innovació 2021-2027, l'Estratègia d'Especialització Intel·ligent de la Comunitat Valenciana (S3-CV), el Pla d'Acció per a la Transformació del Model Econòmic Valencià, el Pla Estratègic de la Indústria Valenciana i l'Acord Institucional Alcem-nos. En conseqüència, la convocatòria serà susceptible de ser finançada a través del Programa de la Comunitat Valenciana FEDER 2021-2027.  
Enfront de l'edició de l'exercici 2022, amb l'objectiu de fer més efectius els programes de subvenció i millorar l'eficiència en la seua instrucció, en aquesta convocatòria s'han introduït alguns ajustos en els requisits de les empreses beneficiàries i els projectes, així com en els seus criteris de valoració.  
D'altra banda, la convocatòria recull la modificació introduïda per la Llei 18/2022, de 28 de setembre, de creació i creixement d'empreses, quan exigeix a les entitats beneficiàries de subvencions l'acreditació del compliment dels terminis de pagament previstos en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials.  
La Llei 38/2003, de 17 de novembre, general de subvencions, estableix, en l'article 23, que el procediment per a la concessió de subvencions s'iniciarà sempre d'ofici, mitjançant una convocatòria aprovada per l'òrgan competent.  
Per això i en virtut del que es disposa en l'article 160.4 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, i l'article 3 de l'Ordre 27/2016, de 25 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE) en matèria d'R+D i innovació empresarial per l'Institut Valencià de Competitivitat Empresarial (IVACE), resolc:  
  
  
Article 1. Objecte de la resolució  
1. L'objecte de la present resolució és convocar, amb càrrec al pressupost de l'exercici 2023, la concessió de subvencions a empreses per a la realització de projectes d'innovació en el marc dels següents programes:  
- Ajudes per a projectes d'Innovació de producte (INNOVAProD-CV)  
- Ajudes per a projectes d'Innovació de procés (INNOVAProC-CV)  
  
- Ajudes per a projectes d'Innovació en TEIC (INNOVATeiC-CV)  
  
2. Les bases reguladores de la present convocatòria són les aprovades per l'Ordre 27/2016, de 25 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes en matèria d'R+D i innovació empresarial per l'Institut Valencià de Competitivitat Empresarial, IVACE (DOGV 7927, 29.11.2016), modificada per l'Ordre 17/2018, de 23 d'octubre, de la Conselleria d'Economia Sostenible, Sectors Productius, Comerç i Treball (DOGV 8410, 25.10.2018) i per l'Ordre 11/2022, de 13 d'octubre, de la Conselleria d'Economia Sostenible, Sectors Productius, Comerç i Treball (DOGV 9450, 17.10.2022); en aquestes bases s'estableixen les condicions de les ajudes en allò que no preveu aquesta convocatòria.  
  
Article 2. Termini i forma de presentació de les sol·licituds  
1. La presentació de les sol·licituds s'ajustarà al que s'estableix en l'article 5 de l'Ordre 27/2016, de 25 de novembre.  
2. El termini de presentació de sol·licituds s'iniciarà l'endemà de la publicació de l'extracte de la present convocatòria en el Diari Oficial de la Generalitat Valenciana (DOGV), i finalitzarà a les 23.59.59 hores del dia 12 d'abril de 2023.  
3. La tramitació tant de la sol·licitud, com en general del procediment, serà electrònica i requerirà que l'empresa sol·licitant dispose durant totes les fases del procediment de certificat de representant d'empresa -o de persona física per als empresaris i empresàries individuals- emés per l'Autoritat de Certificació de la Comunitat Valenciana, o per qualsevol entitat reconeguda en la Llista de confiança de prestadors de serveis de certificació establits a Espanya, publicada en la seu electrònica del Ministeri d'Indústria, Comerç i Turisme.  
Així mateix, l'empresa sol·licitant podrà autoritzar una altra persona perquè realitze qualsevol tràmit relacionat amb aquesta convocatòria sempre que aquesta autorització conste en el Registre de representants de l'ACCV (https://www.accv.es/servicios/registro-de-representantes/).  
La tramitació de la sol·licitud, emplenada segons el model disponible en la pàgina web https://www.ivace.es, suposa la signatura d'aquesta i dels seus annexos, i es presentarà en el registre telemàtic de l'IVACE a través d'aquesta pàgina web.  
4. La presentació de la sol·licitud portarà implícita l'acceptació de les bases, inclòs el que es disposa en aquesta convocatòria.  
5. En el cas que per qualsevol circumstància una mateixa empresa sol·licitant presente diferents sol·licituds a l'actuació INNOVATeiC-CV, únicament es considerarà vàlida l'última registrada en termini.  
  
6. Juntament amb el formulari de sol·licitud i la memòria del projecte signada electrònicament amb tots els seus annexos, l'empresa sol·licitant haurà d'aportar la següent documentació:  
a) Relativa al compliment d'obligacions fiscals i amb la Seguretat Social: només serà necessari presentar la documentació acreditativa de trobar-se al corrent en cas que s'haja denegat l'autorització a l'IVACE per a la seua obtenció per mitjans telemàtics.  
b) Relativa al compliment d'obligacions mediambientals: l'empresa haurà de presentar una declaració responsable signada electrònicament de trobar-se al corrent en el compliment d'aquestes obligacions en les instal·lacions on s'haja d'executar el projecte, i en la seua seu social en el cas que aquesta no coincidisca amb el domicili d'execució del projecte, segons el model disponible en la pàgina web de l'IVACE https://www.ivace.es, apartat de Documentació annexa de la sol·licitud del programa. Amb posterioritat, i en funció de l'instrument mediambiental al qual estiga acollida, quan així se li requerisca per part de l'IVACE, haurà d'acreditar fefaentment el seu compliment -referit al moment de la concessió de l'ajuda- seguint les instruccions disponibles en el mateix apartat de la pàgina web de l'IVACE a dalt esmentat.  
  
c) Relativa al compliment d'obligacions en matèria d'Igualtat d'Oportunitats: la sol·licitud porta incorporada una declaració responsable relativa a l'obligació de disposar d'un Pla d'Igualtat d'Oportunitats registrat, conforme al que es preveu en el Reial decret llei 6/2019, d'1 de març, de mesures urgents per a garantia de la igualtat de tracte i d'oportunitats entre dones i homes en el treball i l'ocupació, i en el Reial decret 901/2020, de 13 d'octubre, pel qual es regulen els plans d'igualtat i el seu registre i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball. Amb posterioritat, en cas que haja declarat sí que disposar d'un Pla d'Igualtat registrat, quan així se li requerisca per part de l'IVACE haurà d'acreditar-lo fefaentment, referit al moment de la concessió de l'ajuda.  
  
d) Relativa al compliment dels terminis de pagament previstos en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials: haurà de declarar aquesta circumstància en la sol·licitud normalitzada, i en cas que l'entitat no puga presentar en el Registre Mercantil compte de pèrdues i guanys abreujat, haurà d'acreditar el compliment dels referits terminis de pagament de manera fefaent, tal com s'indica en l'article 2.10.  
  
e) Quan la despesa prevista siga igual o superior a 15.000 euros, IVA exclòs, haurà d'aportar juntament amb la sol·licitud, acreditació d'haver sol·licitat abans de la contracció de la despesa com a mínim tres ofertes de diferents empreses proveïdores sense vinculació ni entre elles ni amb l'empresa sol·licitant de l'ajuda, entenent per tals les que responguen a la definició de l'article 68.2 del Reglament de la Llei General de Subvencions, aprovat per Reial decret 887/2006, de 21 de juliol, i entre les ofertes haurà de triar la més econòmica. La mateixa obligació serà exigible quan amb una mateixa empresa proveïdora la despesa total realitzada en el projecte siga igual o supere, IVA exclòs, la quantia de 15.000 euros, devent, per tant, sol·licitar les ofertes abans de la contracció de cadascuna de les despeses.  
Excepcionalment, per a les despeses corresponents a serveis o subministraments conclosos i facturats íntegrament amb anterioritat a la sol·licitud de la subvenció, no es requeriran ofertes alternatives.  
Les ofertes hauran de seleccionar-se entre entitats amb paràmetres equiparables i complir els següents requisits:  
- Requisits materials: les ofertes hauran d'estar prou detallades, especificant els treballs que han de realitzar-se i el seu preu, i hauran de ser comparables en el seu contingut.  
- Requisits formals: les ofertes hauran d'estar datades, i contindre les dades que permeten la correcta identificació de la persona o entitat remitent, juntament amb el logo o el segell de l'entitat.  
En cas de no optar per l'oferta més econòmica, haurà de presentar un informe justificant per què no s'ha triat aquesta oferta.  
Excepcionalment, en el cas que per les especials característiques del bé o servei no existisca en el mercat suficient nombre d'entitats que el subministren o presten, se substituirà la presentació de les tres ofertes d'entitats proveïdores pels següents documents:  
1) Un informe explicatiu, signat per la representació legal, sobre les especials característiques del bé o servei que fan impossible la localització d'un mínim de tres entitats proveïdores d'aquest. No serà admés com a justificant de la no presentació de tres ofertes si el seu argument es basa en:  
- Les característiques de l'entitat proveïdora (per exemple: «proveïdora habitual», o «subministradora única» sense que en aquest cas s'aporten més dades que l'acrediten, etc.)  
- Les característiques genèriques del bé o servei (per exemple: «caràcter tecnològic del servei», etc.)  
- Les característiques genèriques de l'empresa beneficiària (per exemple: «política de compres implantada i aprovada per la direcció», etc.)  
2) Un annex a l'informe explicatiu amb documentació que acredite la cerca d'entitats proveïdores del bé o servei.  
La no presentació de les ofertes o de l'informe explicatiu que les substituïsca -conforme als requisits exigits-, implicarà que la corresponent despesa no es considere subvencionable.  
7. La utilització del certificat electrònic per a la tramitació de la sol·licitud eximeix de l'obligació de presentar la documentació relativa a la personalitat jurídica. L'IVACE podrà obtindre a través dels registres corresponents qualsevol informació addicional sobre la personalitat jurídica de l'empresa sol·licitant, llevat que conste oposició expressa.  
  
8. No serà necessari aportar cap documentació que ja figure en poder de l'IVACE sempre que es mantinga vigent i s'aporte una declaració de vigència a aquest efecte.  
9. Amb caràcter previ a la concessió de les ajudes i amb la finalitat de comprovar el compliment dels requisits exigits en les bases reguladores, l'IVACE requerirà a les empreses sol·licitants la presentació de les declaracions de les ajudes de minimis rebudes en l'exercici fiscal en curs i dels dos anteriors, així com la declaració d'altres ajudes per als mateixos costos subvencionables.  
10. En case que resulte una proposta de concessió a l'empresa superior a 30.000 euros, prèviament a la concessió IVACE li requerirà perquè en el cas que no puga presentar en el Registre Mercantil compte de pèrdues i guanys de forma abreujada, present una certificació emesa per auditor inscrit en el Registre Oficial d'Auditors de Comptes relativa al compliment dels terminis de pagament previstos en la Llei 3/2004, de 29 de desembre, segons preveu l'article 13.3.bis de la Llei 38/2003, General de Subvencions.  
11. Quan la sol·licitud no reunisca els requisits exigits en la Llei 39/2015, d'1 d'octubre, del procediment administratiu comú de les administracions públiques, o no s'acompanye de la documentació que d'acord amb aquesta convocatòria siga exigible, es requerirà l'empresa sol·licitant perquè -en el termini de 10 dies hàbils des del següent de la recepció del requeriment- esmene la falta o aporte els documents preceptius, amb advertiment que si no ho fa es considerarà que ha desistit de la seua sol·licitud, prèvia resolució dictada en els termes previstos en la legislació administrativa.  
Els requeriments es realitzaran per mitjans electrònics i s'entendran practicats o rebutjats en els termes que s'assenyalen en la Llei 39/2015, d'1 d'octubre, del procediment administratiu comú de les administracions públiques. En aquest sentit, si transcorren deu dies naturals sense que s'accedisca al contingut del requeriment, es considerarà que la notificació ha sigut rebutjada i es donarà per realitzat el tràmit de la notificació.  
12. Es delega en la persona que dirigisca l'Àrea d'Empreses i Associacions de la Unitat IVACE Innovació la resolució de les incidències produïdes abans de la concessió, especialment les referides a desistiments, canvi d'empresa sol·licitant i canvi de projecte.  
  
  
Article 3. Resolució de la convocatòria  
1. La presidència de l'IVACE serà l'òrgan competent per a dictar les resolucions d'aprovació o denegació de les ajudes corresponents a la present convocatòria, a proposta de la Comissió d'Avaluació definida en l'article 8 de l'Ordre 27/2016, de 25 de novembre.  
  
2. El termini màxim per a resoldre i notificar la resolució serà de sis mesos a comptar des de l'endemà de la finalització del termini de presentació de sol·licituds. Transcorregut el termini sense que s'haja notificat la resolució expressa, les empreses sol·licitants consideraran desestimades les seues sol·licituds per silenci administratiu, tot això sense perjudici de l'obligació de resoldre expressament que incumbeix a l'Administració.  
3. La resolució motivada del procediment es notificarà a les empreses interessades via electrònica i les ajudes concedides es publicaran en la Base de dades nacional de subvencions (BDNS), en compliment del que s'estableix en la Llei 38/2003, de 17 de novembre, general de subvencions, amb l'expressió de la convocatòria, del programa i crèdit pressupostari al qual s'assignen, de l'empresa beneficiària, de la quantitat concedida i de l'objectiu o finalitat de la subvenció.  
4. La resolució de concessió i o denegació posarà fi a la via administrativa. Es delega en la persona titular de la Direcció General de l'IVACE la resolució dels recursos de reposició.  
5. La disposició dels nous conjunts de dades que es generen per la formalització i el desenvolupament de les subvencions atorgades en virtut d'aquesta convocatòria, serà tractada, sempre que siga possible, com a conjunt de dades obertes.  
  
Article 4. Obligacions de les empreses beneficiàries  
1. Les obligacions de les empreses beneficiàries estan especificades en l'article 10 de les bases reguladores de la present convocatòria, sense perjudici de les previstes en l'article 14 de la Llei 38/2003, de 17 de novembre, general de subvencions.  
2. La justificació de l'ajuda es realitzarà mitjançant un compte justificatiu amb l'aportació de justificants de despesa i pagament i informe d'auditor, en la forma exigida en les Instruccions de Justificació d'Ajudes aprovades per resolució de la Direcció General de l'IVACE.  
a) En tot cas comprendrà la documentació següent:  
- Informe Final d'Execució que reculla de forma detallada les activitats realitzades.  
- Relació de despeses de l'activitat formalitzada mitjançant l'aplicació Justific@, accessible des de https://www.ivace.es.  
- Justificants de despesa i pagament, incloent, en el cas de despeses corresponents a serveis externs, còpia dels informes o documentació equivalent per a acreditar la realització del servei. En el cas de factures imputades parcialment al projecte, aportar informe explicatiu del criteri emprat.  
- Informe de persona auditora o empresa inscrita en el Registre Oficial d'Auditors de Comptes (ROAC) d'acord amb l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), acompanyat d'un llistat de comprovació del compliment de requisits segons model previst en les Instruccions de Justificació d'Ajudes.  
  
- Declaració actualitzada de les ajudes de minimis, així com d'altres ajudes per als mateixos costos subvencionables.  
b) Els pagaments s'hauran de dur a terme a través d'entitat financera, i la seua justificació es realitzarà mitjançant la presentació de còpia de l'extracte bancari que acredite l'eixida efectiva dels fons, juntament amb còpia del justificant de pagament. Només s'admetran quan s'acredite el pagament per la totalitat de la despesa corresponent dins del període establit en l'apartat 3 d'aquest article. En qualsevol cas, queden exclosos els pagaments realitzats en efectiu o per caixa.  
c) En cas que l'ordre de transferència i/o l'anotació de l'extracte bancari siguen globals i, per tant, es referisquen a diversos justificants de despesa, relacionats o no amb el projecte, serà necessari aportar una relació detallada d'aquests on s'indiquen l'empresa destinatària, la identificació del justificant de la despesa (el número de la factura i el concepte de la mateixa) i l'import pagat.  
3. Terminis d'execució, justificació i de validesa de justificants de despesa i pagament.  
a) El projecte haurà de desenvolupar-se dins del període comprés entre l'1 de gener de 2023 i el 30 de juny de 2024, entenent-se que s'ha iniciat quan s'haja produït el primer compromís de despesa ferma i irreversible.  
b) Seran subvencionables les despeses incorregudes en la realització del projecte sempre que la data del justificant de despesa es trobe compresa en el període indicat en l'apartat anterior, i almenys un d'ells siga de data posterior a la de sol·licitud de l'ajuda.  
c) S'admetran els pagaments realitzats amb posterioritat a l'1 de gener de 2023 i fins a la data de justificació del projecte, sempre que hagen sigut abonats en els terminis de pagament previstos en la normativa sectorial que li siga aplicable o, en defecte d'això, en els establits en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials.  
d) La justificació de l'execució del projecte haurà de presentar-se amb data límit de 3 d'octubre de 2024.  
4. Altres obligacions:  
a) La condició d'entitat beneficiària de l'ajuda implica, d'una banda, assumir la responsabilitat d'informar les parts intervinents en el projecte i a la ciutadania del cofinançament del mateix pel Fons Europeu de Desenvolupament Regional (FEDER) i per l'IVACE, i la seua acreditació davant aquest organisme; i d'altra banda, la seua inclusió, si escau, en la llista d'operacions regulada en el Reglament (UE) 2021/1060 del Parlament Europeu i del Consell, de 24 de juny de 2021, informació que podrà ser consultada en el portal d'internet que s'habilite a aquest efecte per l'Administració. Per a complir amb les obligacions de comunicació i visibilitat comunitària, l'empresa beneficiària haurà d'incloure en tots els documents, accions d'informació i suports de comunicació -impresos o digitals, llocs web i les seues versions mòbils- els següents elements, disponibles en https://www.ivace.es:  
  
- El logotip de l'IVACE  
- L'emblema de la Unió Europea, segons les característiques tècniques establides en el capítol III del títol IV i en l'annex IX del Reglament (UE) 2021/1060 del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a aquests Fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats.  
- La declaració «Finançat per la Unió Europea» sense abreujar, que haurà d'acompanyar a l'emblema de la Unió Europea.  
Aquests logotip i emblema hauran de tindre la mateixa grandària, i si van acompanyats d'altres logotips tindran com a mínim la mateixa grandària, en alçària o en amplària, que el més gran dels altres logotips.  
Per a acreditar el compliment d'aquesta obligació, haurà d'aportar la següent documentació en la justificació del projecte:  
- Evidències de les accions de comunicació i publicitat (materials de comunicació, impresos o digitals; llocs web i les seues versions mòbils; informes; escrits; presentacions; documentació de reunions; etc.) que en el seu cas haja mantingut.  
- Captura de pantalla de la pàgina web, o mitjà electrònic similar, on conste una referència al projecte subvencionat i al nom del programa.  
  
- Fotografia del cartell informatiu sobre el projecte, d'una mida mínima A3, en un lloc ben visible per al públic.  
En cas que la present convocatòria siga finançada per la Unió Europea a través d'un Programa o un Fons diferent de l'esmentat, l'IVACE requerirà l'empresa beneficiària la consignació dels esments específics que siguen procedents perquè així ho faça constar en els documents i suports indicats més amunt en relació a les obligacions d'informació i publicitat.  
b) Complir amb les seues obligacions fiscals i amb la Seguretat Social de manera que quede acreditada aquesta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits en la normativa vigent en la matèria.  
c) Els documents justificatius de les despeses corresponents al projecte subvencionat hauran de conservar-se durant el període mínim establit en el Reglament (UE) 2021/1060 del Parlament Europeu i del Consell, de 24 de juny de 2021. En aquest sentit, els documents es conservaran en forma d'originals o de còpies compulsades d'originals, o bé en suports de dades comunament acceptats, especialment en versions electròniques de documents originals o documents existents únicament en versió electrònica.  
d) Disposar de llibres comptables i registres diligenciats i altres documents degudament auditats en els termes exigits per la legislació mercantil, així com els estats comptables.  
En l'execució dels projectes s'haurà de mantindre, a més, un sistema de comptabilitat separat o un codi comptable adequat en relació amb totes les transaccions relacionades amb el projecte, sense perjudici de les normes de comptabilitat nacional. En aquest sentit, haurà de presentar en el compte justificatiu de la subvenció una llista on en cada anotació que es faça d'una despesa, un pagament o un ingrés i un cobrament en el llibre diari de comptabilitat, segons el pla general comptable (PGC), es reflectisca la quantia d'aquesta anotació que té relació amb la subvenció concedida, i on es reflectiran tant el número d'anotació i assentament del llibre diari, com el subcompte del PGC i l'import del subcompte que correspon a la subvenció concedida, llevat que les empreses beneficiàries ja disposen d'un sistema de comptabilitat separada que permeta observar la traçabilitat ací esmentada.  
e) Facilitar a l'IVACE la informació relativa a indicadors financers, de producció i resultats que permeten mesurar l'avanç davant de la situació de partida descrita per l'empresa beneficiària en la memòria del projecte a conseqüència de l'execució d'aquest.  
f) Emplenar, quan així li ho requerisca IVACE, les enquestes destinades a valorar l'impacte del projecte subvencionat.  
g) Acreditar de manera fefaent, quan així se li requerisca per part d'IVACE, que l'empresa es trobava al corrent en les seues obligacions mediambientals en el moment de la concessió de l'ajuda, mitjançant l'aportació de la documentació que corresponga segons les instruccions disponibles en la pàgina web de l'IVACE https://www.ivace.es, apartat de Documentació annexa de la sol·licitud del programa. Aquesta obligació es farà extensiva a la seua seu social en cas que aquesta no coincidisca amb el domicili d'execució del projecte.  
  
Article 5. Modificació de la subvenció i reintegrament de les ajudes concedides  
1. L'empresa beneficiària haurà de realitzar el projecte objecte de subvenció en la forma descrita en la sol·licitud i en la corresponent memòria, i de manera que es complisca la finalitat de l'ajuda, respectant els costos indicats en la notificació de concessió i pels imports que s'hi especifiquen. No obstant això, si durant l'execució del projecte es produeixen circumstàncies excepcionals que modifiquen el seu desenvolupament previst, en funció de la seua naturalesa, l'empresa beneficiària podrà sol·licitar:  
a) Modificacions en el projecte que n'alteren aspectes essencials, incloent-hi, entre altres, qualsevol modificació que supose una redistribució entre els imports objecte de suport per concepte de despesa superior al 20 %:  
Es requereix la presentació d'una sol·licitud d'autorització prèvia presentada com a màxim dos mesos després de la data de recepció de la notificació de concessió de la subvenció. En cap cas serà autoritzada per l'IVACE quan d'aquestes es derive una valoració menor que la que va obtindre el projecte per a ser aprovat.  
b) Modificacions en el projecte que no alteren aspectes essencials ni rellevants en la seua avaluació:  
No es requereix autorització prèvia de l'IVACE, però sí una motivació adequada i suficient en la memòria justificativa d'execució del projecte, que haurà de validar l'IVACE.  
c) Ampliació de la data límit d'execució i d'elegibilitat de les despeses:  
Es requereix la presentació d'una sol·licitud d'autorització prèvia presentada com a mínim dos mesos abans del final del termini d'execució del projecte prèviament establit. Podrà acceptar-se sempre que segons el parer de l'IVACE siga compatible amb els terminis i procediments de gestió de la convocatòria.  
d) Ampliació de la data límit de justificació i d'elegibilitat dels pagaments:  
Es requereix la presentació d'una sol·licitud d'autorització prèvia presentada com a mínim trenta dies naturals abans del final del termini de justificació del projecte prèviament establit. Podrà acceptar-se sempre que segons el parer de l'IVACE siga compatible amb els terminis i procediments de gestió de la convocatòria. La modificació addicional del període d'execució del projecte o d'elegibilitat de les despeses requerirà una autorització, conforme al que es preveu en el suposat c) anterior.  
2. En la justificació de la despesa podran acceptar-se, a criteri del personal tècnic de l'IVACE, desviacions entre els diferents costos subvencionables, de manera que la disminució d'uns es compense amb l'excés en uns altres, si bé únicament en les circumstàncies següents:  
a) En els costos amb una justificació superior al 80 % del que es preveu en la notificació, la disminució de despesa es podrà compensar fins a arribar al 100 % amb els excessos provinents d'altres costos en els quals s'haja justificat per damunt del que s'haja previst.  
b) Únicament podrà emprar-se per a compensar l'excés d'un cost que, com a màxim, supose el 20 % de la quantitat a justificar d'aquest cost.  
c) Els excessos en les partides de despesa de recursos humans no podran utilitzar-se per a compensar altres costos.  
d) Els costos la despesa justificada dels quals siga inferior al 80 % del que s'haja previst en la notificació d'ajuda, no admetran compensació.  
e) En qualsevol cas, després d'aplicades les possibles compensacions, cap cost quedarà amb una subvenció assignada superior a la indicada en la notificació d'ajuda.  
f) La compensació entre costos no alterarà en cap cas la naturalesa del projecte.  
Qualsevol altre plantejament en la justificació dels costos aprovats del projecte requerirà l'autorització prèvia i expressa de l'IVACE conforme al que es preveu en l'apartat 1 d'aquest article.  
En qualsevol cas, les modificacions resultants dels mecanismes de compensació detallats o aprovades per l'IVACE no estaran en contradicció amb els requisits exigits per a l'aprovació del projecte i els seran aplicables els límits establits per a cada programa en els annexos de la present resolució.  
3. Tota alteració de les condicions tingudes en compte per a la concessió i, en general, l'incompliment de les obligacions per part de l'empresa beneficiària, podran donar lloc a minorar-la o a deixar-la sense efectes, amb l'exigència, si és el cas, del reintegrament de les quantitats indegudament percebudes i de l'interés de demora des del moment del pagament de la subvenció fins que s'acorde la procedència del seu reintegrament.  
4. La no presentació de les ofertes o dels informes a què fa referència l'article 2.6.e, o la insuficiència d'aquests, donaran lloc a la consegüent minoració o revocació si es produeix en el moment de la justificació.  
5. La presentació per part de l'empresa beneficiària d'un percentatge de despeses pagades i acceptades menor del 60 % de la quantitat total a justificar donarà lloc a la revocació de l'ajuda, llevat que tècnicament puga considerar-se que, així i tot, el projecte ha sigut efectivament desenvolupat i no es declare la revocació sinó la minoració.  
6. Es delega en la persona titular de la prefectura de l'Àrea d'Empreses i Associacions de la Unitat IVACE Innovació, la resolució de les incidències que es produïsquen amb posterioritat a la concessió, especialment les referides a renúncies, canvi de l'empresa beneficiària, possibles pròrrogues per a l'execució i/o justificació d'aquest i canvi de projecte; la resolució relativa a les possibles minoracions o deixades sense efecte de les subvencions concedides es delega en la persona titular de la Direcció General de l'IVACE.  
  
Article 6. Pagament de les ajudes  
1. L'IVACE procedirà al pagament de l'ajuda una vegada s'haja executat el projecte al qual estava destinada, i sempre que haja verificat el compliment de les obligacions exigibles a l'empresa beneficiària.  
2. De conformitat amb el que es preveu en la Llei de pressupostos de la Generalitat per a l'exercici 2023, prèvia sol·licitud de l'empresa beneficiària, l'IVACE podrà anticipar el pagament de la subvenció concedida conforme a les següents condicions:  
- Microempreses o petites empreses, fins a un 75 % de la subvenció concedida.  
- Mitjanes empreses, fins a un 50 % de la subvenció concedida.  
Serà necessari en tots els casos la constitució d'una garantia del 25 % de l'import a anticipar, que haurà de depositar-se en les delegacions de l'Agència Tributària Valenciana (ATV) a Alacant, Castelló o València.  
La grandària d'empresa es determinarà seguint el criteri previst en l'annex I del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat (DO L 187 de 26.06.2014).  
  
Article 7. Dotació pressupostària  
1. El programa podrà comptar amb finançament de la Unió Europea a través del Fons Europeu de Desenvolupament Regional fins a un 60 %.  
2. El pressupost per a la concessió de les subvencions serà de 81.294.381 euros amb càrrec a la línia S6722000, Investigació, Desenvolupament i Innovació Empresarial del pressupost de la Generalitat previst en la Llei 9/2022, de 30 de desembre, de pressupostos de la Generalitat per a l'exercici 2023.  
El pressupost destinat a cadascuna de les seues actuacions s'establirà considerant el total destinat al programa i els costos subvencionables de tots els projectes presentats per a aquella actuació, d'acord amb la fórmula següent:  
[Press. actuació n] = [Press. Programa Innovació de Pime INNOVA-CV] x [ costos subvencionables actuació n] / [ costos subvencionables INNOVA-CV].  
Si després de la distribució del pressupost resultant d'aquest càlcul entre les sol·licituds susceptibles d'ajuda hi ha en alguna de les actuacions una part de pressupost no aplicada, aquesta diferència podrà distribuir-se de nou proporcionalment entre la resta de les actuacions segons la fórmula anterior.  
3. En qualsevol cas, es podrà incrementar el finançament quan es produïsca un augment del crèdit disponible procedent d'altres convocatòries en les quals s'hagen resolt sol·licituds per un import inferior a la despesa inicialment prevista, o de les quals es deriven obligacions liquidades o reconegudes per un import inferior a l'ajuda que va ser concedida en el seu moment, o bé quan aquest augment siga conseqüència d'una generació, ampliació o incorporació de crèdit.  
L'efectivitat de les quanties addicionals queda condicionada a la declaració de disponibilitat del crèdit, a l'aprovació de la modificació pressupostària que siga procedent i a la seua publicació en la Base de dades nacional de subvencions (BDNS) i els butlletins que corresponga amb caràcter previ a la resolució de concessió. En aquests supòsits s'aprovaran les corresponents modificacions de la convocatòria, que seran publicades en la Base de dades nacional de subvencions (BDNS) i els butlletins que corresponga, sense necessitat d'obertura d'un termini addicional per a presentar noves sol·licituds.  
  
Article 8. Marc normatiu comunitari  
A més del que es disposa en el preàmbul de l'Ordre 27/2016, de 25 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes en matèria d'R+D i innovació empresarial per l'Institut Valencià de Competitivitat Empresarial (IVACE), seran aplicable les disposicions següents:  
- Reglament (UE) 2021/1060 del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a aquests fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats.  
  
- Reglament (UE) 2021/1058 del Parlament Europeu i del Consell, de 24 de juny de 2021, relatiu al Fons Europeu de Desenvolupament Regional i al Fons de Cohesió.  
- La concessió de les ajudes previstes s'acollirà al Reglament (UE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DO L 352 de 24.12.2013), modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i els ajustos pertinents (DO L 215 de 07.07.2020), d'ara en avant Reglament (UE) núm. 1407/2013.  
  
- Qualsevol altra normativa que per la matèria li siga aplicable.  
  
Article 9. Transparència i detecció del frau  
L'entitat beneficiària haurà de complir les mesures de transparència i prevenció del frau i aportar la documentació que així ho acredite:  
  
a) Mesures de transparència: quan l'import de la subvenció siga superior a 100.000 euros, o quan almenys el 40 % del total dels ingressos anuals de l'entitat beneficiària tinguen caràcter d'ajuda o subvenció pública, haurà d'acreditar haver complit la legislació bàsica sobre transparència, aportant una captura de pantalla de la seua pàgina web -o mitjà electrònic de finalitat similar- en la qual aparega la següent informació:  
  
- Contractes subscrits amb una administració pública, en què s'indiquen les parts, l'objecte, el termini de duració, l'import de licitació i d'adjudicació, el nombre d'empreses licitadores i el procediment utilitzat.  
- Convenis amb l'administració pública subscrits, en què s'indiquen les parts, l'objecte, el termini de duració i les obligacions econòmiques convingudes, així com les seues possibles modificacions.  
- Subvencions i ajudes públiques rebudes, amb la indicació del seu import i finalitat.  
b) Mesures de prevenció del frau:  
Les entitats beneficiàries han de tindre un comportament antifrau i col·laborar amb qualsevol altra administració per a evitar comportaments fraudulents en la societat. En cas que qualsevol persona tinga coneixement de fets que puguen ser constitutius de frau o irregularitat relacionats amb les ajudes previstes en la present convocatòria, podrà donar-los a conéixer a través del canal habilitat a aquest efecte pel Servei Nacional de Coordinació Antifrau en l'adreça web:  
  
https://www.igae.pap.hacienda.gob.es/sitios/igae/es-es/snca/paginas/inicio.aspx i la bústia control antifrau del portal de l'IVACE (https://www.ivace.es).  
  
  
DISPOSICIONS FINALS  
  
Primera. Desplegament i execució  
Es delega en la persona titular de la Direcció General de l'IVACE per a dictar les resolucions necessàries per al desplegament, l'eficàcia i l'execució de la present convocatòria.  
  
Segona. Entrada en vigor  
La present resolució entrarà en vigor l'endemà de publicar el seu extracte en el Diari Oficial de la Generalitat Valenciana (DOGV).  
  
  
Contra aquesta resolució, que posa fi a la via administrativa, podrà interposar-se en el termini d'un mes recurs potestatiu de reposició davant del president de l'IVACE, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
València, 21 de febrer de 2023.- El president de l'IVACE: Rafael Climent González.  
  
  
  
ANNEX I  
Ajudes per a projectes d'Innovació de Pime  
Actuació d'Innovació de producte (INNOVAProD-CV)  
  
A més de les condicions generals establides en les bases reguladores i en la resolució de convocatòria, seran aplicables a aquest programa les condicions indicades a continuació.  
  
A. Objecte  
Projectes d'innovació en el desenvolupament de nous productes que tinguen resultats tangibles al final del termini d'execució del projecte.  
  
B. Actuacions susceptibles de suport  
1. Seran subvencionables els projectes d'innovació de producte plantejats en la memòria presentada per les empreses sol·licitants sempre que reunisquen els requisits previstos en l'article 32 de les bases reguladores.  
2. Els projectes tindran com a objectiu el desenvolupament i la fabricació de nous productes o una millora significativa dels ja fabricats per l'empresa sol·licitant.  
Un producte tindrà la consideració de nou o millorat quan supose una modificació significativa en les seues característiques o en l'ús a què es destina. Inclou les millores significatives d'especificacions tècniques, de components i materials, de programes informàtics integrats, del disseny, de la facilitat d'ús o d'altres característiques funcionals.  
  
El resultat final del projecte susceptible de suport haurà de concretar-se en la fabricació del producte o en l'obtenció d'un prototip provat en un entorn real. No s'admet la mera adquisició de béns d'equip no vinculada a un projecte de desenvolupament d'un nou producte.  
Entre altres, no tenen la consideració de producte nou o millorat:  
  
- Les adaptacions a necessitats de clients que no representen característiques significativament diferents dels productes ja oferits per l'empresa.  
- Els canvis que no modifiquen la funció, la utilització prevista o les característiques tècniques d'un bé o servei.  
- Els canvis periòdics, estacionals o de temporada, així com les modificacions formals de productes ja existents per a diferenciar-los d'altres de similars, encara que aquestes modificacions puguen representar millores.  
- La preparació de col·leccions i mostraris.  
- Els esforços rutinaris per a millorar la qualitat de productes.  
  
C. Requisits generals dels projectes  
1. L'IVACE subvencionarà els projectes d'innovació de producte concretats en la memòria presentada per les empreses sol·licitants sempre que reunisquen els requisits previstos en l'article 32 de les bases reguladores, i no seran admissibles els projectes que consistisquen en el desenvolupament d'un producte a mesura per a un únic client.  
2. El projecte haurà de significar un nou desenvolupament per a l'empresa sol·licitant i, per tant, no realitzat amb anterioritat.  
3. El pressupost subvencionable del projecte, calculat com a suma dels imports susceptibles de subvenció, haurà de ser igual o superior als 15.000 euros, per la qual cosa no seran presos en consideració els projectes amb un pressupost menor.  
4. El projecte ha d'incloure necessàriament com a costos subvencionables despeses de consultoria i assistència tècnica. L'import d'aquestes despeses haurà de ser, com a mínim, igual o superior a la menor de les quantitats següents: un 10 % del cost subvencionable total del projecte o 20.000 euros. Excepcionalment, en el cas de projectes d'innovació directament derivats d'un projecte d'R+D anteriorment desenvolupat per l'empresa sol·licitant sobre els resultats de la qual es planteja la posada en producció d'un nou producte, no aplicarà l'import mínim establit, però sí que resulta imprescindible l'existència d'alguna despesa de consultoria i assistència tècnica; per a aplicar aquesta excepció, haurà d'acreditar-se que el projecte d'R+D del qual deriva ha rebut una ajuda en 2020, 2021 o 2022 provinent de convocatòries de programes d'R+D de l'IVACE o d'un altre organisme públic.  
5. El projecte objecte d'ajuda haurà d'haver-se iniciat a partir de l'1 de gener de 2023, però no haurà d'haver conclòs materialment ni haver-se executat íntegrament abans que es presente la sol·licitud.  
6. Les inversions subvencionades hauran de mantindre's inalterables durant els cinc anys següents al pagament de la subvenció. Aquest requisit s'incomplirà també si s'incorre en qualsevol de les circumstàncies següents:  
a) El cessament -excepte en els casos de fallida no fraudulenta- o la relocalització de l'activitat productiva fora de la Comunitat Valenciana.  
b) El canvi en la titularitat de la inversió que proporcione a una empresa o un organisme públic un avantatge indegut.  
c) Un canvi substancial que afecte la naturalesa, els objectius o les condicions d'execució del projecte de manera que es menyscaben els seus objectius originals.  
7. El projecte haurà d'executar-se en el marc d'un desenvolupament sostenible i de foment de la conservació, protecció i millora del medi ambient i comptar amb un certificat que declare la no afecció del projecte a la denominada ‘Xarxa Natura', espai físic d'especial protecció mediambiental configurat així per la Unió Europea. La tramitació per a obtindre l'esmentat certificat la realitzarà l'IVACE basant-se en la ubicació del projecte aportada per l'empresa sol·licitant.  
  
8. El projecte haurà d'estar enquadrat en algun dels entorns d'especialització contemplats per a l'IVACE en l'àmbit de l'R+D i innovació empresarial de l'Estratègia d'Especialització Intel·ligent de la Comunitat Valenciana (S3CV):  
1. Cap a una economia circular i baixa en carboni  
2. Economia digital disruptiva  
3. Comunitat Valenciana innovadora pel seu origen i destinació  
4. Innovació per a les persones  
  
D. Empreses beneficiàries  
1. Podran tindre la consideració d'empreses beneficiàries les pimes amb seu social i establiment de producció situat a la Comunitat Valenciana en el moment de la presentació de la sol·licitud, que compten amb almenys dues persones com a personal propi que siguen treballadores per compte d'altri o cooperativistes, consignades en el rebut de liquidació de cotitzacions de la Seguretat Social corresponent al segon mes anterior a la data de sol·licitud d'ajuda. En tot cas no hauran d'incórrer en cap de les prohibicions que s'estableixen en l'article 13.2 de la Llei 38/2003, de 17 de novembre, i hauran de complir la resta de requisits establits en els articles 4 i 31 de les bases reguladores; en aquest sentit, es considerarà que no reuneixen la condició d'empresa en crisi aquelles empreses que van passar a aquesta situació en el període comprés entre l'1 de gener de 2020 i el 31 de desembre de 2021, i per tant sí que poden ser beneficiàries.  
2. Les empreses beneficiàries desenvoluparan activitats enquadrades en algun dels epígrafs de la secció C - divisions de la 10 a la 33 de la Classificació nacional d'activitats econòmiques (CNAE 2009).  
3. Quan l'activitat principal de l'empresa sol·licitant no estiga inclosa en la relació anterior, no podrà ser beneficiària de l'ajuda llevat que aporte una còpia del formulari de l'Agència Tributària (AEAT) 036/037 d'alta o modificació en el Cens d'empresaris, professionals i retenidors, en el qual figure un codi d'activitat equivalent a algun dels CNAE admesos, segons la correspondència entre IAE i CNAE publicada per l'AEAT, així com informació que quantifique aquesta activitat.  
  
4. A l'efecte de la present convocatòria, es considerarà pime l'entitat amb unes característiques que s'ajusten al que es disposa en l'annex I del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat (DO L 187 de 26.06.2014).  
  
E. Característiques de l'ajuda  
1. L'ajuda consistirà en una subvenció calculada com un percentatge sobre els costos considerats com a subvencionables, amb una quantia variable en funció de la grandària d'empresa:  
 Petita empresa: fins al 45 %  
 Mitjana empresa: fins al 35 %  
2. L'ajuda està subjecta al règim de minimis, la qual cosa suposa que l'ajuda total de minimis concedida a una única empresa no serà superior a 200.000 euros durant qualsevol període de tres exercicis fiscals. A l'efecte de la present convocatòria, s'entendrà per única empresa la definició establida en l'apartat 2 de l'article 2 del Reglament (CE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis. Per a les empreses que realitzen per compte d'altri operacions de transport de mercaderies per carretera, caldrà ajustar-se als límits i condicions de l'article 3, apartats 2 i 3 d'aquesta disposició.  
  
F. Costos subvencionables  
1. Conforme al que s'estableix en l'article 33 de l'Ordre 27/2016, de 25 de novembre, es consideren subvencionables els costos següents, sempre que estiguen directament relacionats amb les actuacions susceptibles de suport especificades i amb les limitacions que s'estableixen a continuació:  
a) Serveis externs:  
a.1) Serveis de consultoria i assistència tècnica -dels indicats a continuació- per al desenvolupament, la millora de característiques i posada en producció de nous productes: enginyeria, consultoria tècnica, contractació amb centres d'investigació, disseny, contractació de serveis de laboratoris d'assaig, incloent-hi els necessaris per a marcatge CE o altres formes d'homologació o normalització de productes.  
No es consideren en aquesta tipologia de costos els serveis de proveïdors d'actius si no es justifica suficientment en la sol·licitud, i es documenta posteriorment en la justificació de l'ajuda, que el servei pressupostat com a consultoria és independent del subministrament de l'actiu. Tampoc es consideren elegibles els costos relatius a eines i serveis d'anàlisi estratègica de la innovació tecnològica com la vigilància tecnològica, la prospectiva (o perspectiva) tecnològica i l'anàlisi del mercat potencial.  
a.2) Registre de patents, marques, models d'utilitat i dissenys industrials, així com marcatge CE i altres formes d'homologació. Únicament seran elegibles les despeses relacionades amb registres i homologacions derivats de l'execució del projecte de nou desenvolupament. Per tant, no seran considerades les despeses associades amb altres productes de l'empresa.  
b) Adquisició d'actius immaterials:  
b.1) Adquisició de patents i llicències: costos de coneixements tècnics i patents adquirits o obtinguts per llicència de fonts externes a preu de mercat, sempre que l'operació s'haja realitzat en condicions de plena competència.  
b.2) Programari necessari per al desenvolupament dels nous productes. Es consideraran dins d'aquest concepte tant les llicències de programari, com el desenvolupament d'aplicacions i costos per ús d'aplicacions vinculades al desenvolupament del projecte.  
c) Personal propi: despeses de personal tècnic que participe en el projecte. Es limita el cost horari de personal propi subvencionable a 40 euros/hora com a màxim. A l'efecte de concessió, el cost màxim subvencionable en aquest concepte serà 40.000 euros.  
d) Adquisició d'actius materials: adquisició -o adaptació- i posada en marxa de béns d'equip, motles i matrius necessàriament relacionats amb la posada en producció de nous productes d'acord amb la convocatòria, i de béns d'equip, serveis i subministraments materials necessaris per a l'elaboració d'un prototip verificable de la solució desenvolupada. Els actius hauran de quedar instal·lats en l'establiment productiu de l'empresa beneficiària a la Comunitat Valenciana.  
  
2. No es consideraran subvencionables els béns i serveis adquirits o prestats per persones, entitats o empreses vinculades amb l'empresa beneficiària, entenent com a tals les que responguen a la definició de l'article 68.2 del Reglament de la Llei general de subvencions, aprovat pel Reial decret 887/2006, de 21 de juliol.  
3. En cap cas es consideraran despeses subvencionables els impostos indirectes quan siguen susceptibles de recuperació o compensació ni els impostos sobre la renda.  
  
G. Instrucció i avaluació de sol·licituds. Criteris d'avaluació  
1. Perquè un projecte puga ser aprovat, haurà de tindre una puntuació mínima de 50 punts i sempre que se superen els llindars indicats en cadascun dels apartats del barem següent.  
2. Els projectes es prioritzaran atenent els criteris especificats a continuació i la ponderació que s'especifica sobre un total de 100 punts:  
  
  
a) Qualitat del projecte. Màxim: 50 punts. Llindar mínim: 20 punts.  
  
- Grau de novetat i complexitat del projecte: 0-20 punts.  
Es valorarà el grau de novetat i millora que introdueix el projecte en l'àmbit dels productes habituals de l'empresa i del sector al qual pertany.  
- Grau de definició, pla de treball i pressupost: 0-15 punts.  
Es valorarà el grau de definició i claredat del projecte, el pla de treball i l'adequació del pressupost als objectius previstos per a la seua correcta execució.  
- Metodologia i integració de recursos: 0-15 punts.  
Es valorarà que les propostes integren en el projecte diferents disciplines/tècniques/metodologies les aportacions de les quals puguen millorar el producte desenvolupat.  
b) Viabilitat tècnica. Màxim: 20 punts. Llindar mínim: 5 punts.  
  
- Capacitat i experiència de l'equip de treball que participa en el projecte: 0-20 punts.  
Es valorarà l'adequació de recursos mitjançant la capacitat i l'experiència consolidada dels recursos externs i del personal de l'empresa que participa en el projecte  
c) Resultats/impacte esperable del projecte. Màxim: 20 punts - Llindar mínim: 5 punts.  
- Impacte econòmic dels resultats del projecte: 0-10 punts.  
S'avaluarà la repercussió econòmica prevista per l'aplicació del resultat del projecte, valorant especialment les previsions d'internacionalització, l'increment en les vendes, la millora de la competitivitat de l'empresa i creació d'ocupació.  
- Complementarietat amb altres iniciatives en matèria d'R+D+i: 0-5 punts.  
Es valorarà si el projecte és conseqüència o complementa accions en matèria d'R+D+i mampreses per l'empresa.  
- Alineació amb polítiques mediambientals i d'innovació S3 CV: 0-5 punts.  
Es valorarà que la posada en marxa dels nous productes contemple mesures de respecte mediambiental com l'ecodisseny, l'ús eficient de recursos, la reutilització i valoració de residus i subproductes, així com l'impacte previst sobre les prioritats S3 CV a les quals puga aplicar el projecte.  
d) Característiques de l'empresa sol·licitant. Màxim: 10 punts.  
- L'empresa sol·licitant compta amb un Pla d'Igualtat d'Oportunitats registrat, sense estar obligada per la normativa aplicable. La puntuació només s'atorgarà en cas que es presente aquest Pla davant l'IVACE: 0-3 punts.  
- L'activitat principal de l'empresa desenvolupa alguna de les línies d'actuació establides en el Pacte Verd Europeu, que busca la transformació de l'economia de la UE amb la intenció d'un futur sostenible. Es valoren les línies de treball en eficiència energètica dels edificis; mobilitat sostenible; indústria sostenible; tecnologies d'aliments; energia neta, assequible i segura; eliminació de contaminació; protecció i recuperació de la biodiversitat, i acció pel clima: 0-4 punts.  
  
- Percentatge de persones amb diversitat funcional, sobre el total de la plantilla, per damunt del mínim legal exigible: 0-3 punts.  
  
  
ANNEX II  
Ajudes per a projectes d'Innovació de Pime  
Actuació d'Innovació de procés (INNOVAProC-CV)  
  
A més de les condicions generals establides en les bases reguladores i en la resolució de convocatòria, seran aplicables a aquest programa les condicions indicades a continuació.  
  
A. Objecte  
Projectes d'innovació per al desenvolupament de nous processos que tinguen resultats tangibles al final del termini d'execució del projecte.  
  
B. Actuacions susceptibles de suport  
1. Seran subvencionables els projectes d'innovació de procés plantejats en la memòria presentada per les empreses sol·licitants sempre que reunisquen els requisits previstos en l'article 32 de les bases reguladores.  
2. Els projectes consistiran en la realització d'accions d'alguna d'aquestes tipologies:  
a) Readaptació de processos productius mitjançant l'aplicació de metodologies de millora contínua.  
b) Posada en marxa de, nous o significativament millorats, mètodes o tècniques de producció ecoeficients de l'empresa que contribuïsquen de manera substancial a la transició cap a una economia circular mitjançant la sostenibilitat i circularitat dels processos industrials que corresponguen a alguna de les següents categories d'actuació:  
b.1) Reducció del consum de matèries primeres verges: mitjançant estratègies de circularitat com la reducció, la reutilització o el reciclatge per a allargar la vida útil dels productes o bé per a previndre el balafiament i recuperar el màxim valor dels materials utilitzant subproductes i/o materials procedents de residus.  
b.2) Obtenció de productes i serveis basats en l'ecodisseny com a potenciador i element bàsic de la circularització de l'economia.  
  
b.3) Solucions tecnològiques ecoinnovadores circulars orientades a la millora de la gestió de residus, com per exemple el desenvolupament de sistemes de tractament de residus que permeta incrementar i optimitzar l'obtenció de material per al reciclatge de qualitat o el desenvolupament de sistemes que impulsen la preparació per a la reutilització. Simbiosi industrial.  
No seran subvencionables les actuacions destinades al tractament i regeneració d'aigües residuals.  
Serà necessari que la proposta definisca un projecte de posada en marxa o readaptació de processos, mètodes o tècniques de producció per a implementar aquest tipus de mesures. No es consideren susceptibles de suport en aquesta convocatòria projectes d'inversió en equipament, actualització tecnològica de procés, ni d'eficiència energètica.  
  
C. Requisits generals dels projectes  
1. L'IVACE subvencionarà els projectes d'innovació de procés concretats en la memòria presentada per les empreses sol·licitants sempre que reunisquen els requisits previstos en l'article 32 de les bases reguladores.  
2. El pressupost subvencionable del projecte, calculat com a suma dels imports susceptibles de subvenció, haurà de ser igual o superior als 15.000 euros, per la qual cosa no seran presos en consideració els projectes amb un pressupost menor.  
3. El projecte ha d'incloure necessàriament com a costos subvencionables despeses de consultoria i assistència tècnica.  
- Per a projectes de readaptació de processos productius mitjançant l'aplicació de metodologies de millora contínua l'import d'aquestes despeses haurà de ser, com a mínim, igual o superior a la menor de les següents quantitats: un 10 % del cost subvencionable total del projecte o 20.000 euros.  
- Per a projectes de posada en marxa de nous o significativament millorats, mètodes o tècniques de producció ecoeficients, no s'exigeix percentatge mínim d'aquestes despeses, encara que s'hauran d'incloure necessàriament, com a mínim, algun dels següents:  
· Costos d'assistència tècnica especialitzada en coneixements tècnics en la matèria.  
· Costos d'elaboració d'una anàlisi de cicle de vida (simplificat o complet) que evidencie la millora mediambiental que suposa el projecte.  
  
· Costos de realització d'assajos, analítiques, proves de laboratori.  
  
· Costos d'estudis de viabilitat tecnicoeconòmica i/o diagnòstics.  
  
· Costos de tramitació necessària per a la certificació mediambiental.  
4. El projecte objecte d'ajuda haurà d'haver-se iniciat a partir de l'1 de gener de 2023, però no haurà d'haver conclòs materialment ni haver-se executat íntegrament abans que es presente la sol·licitud.  
5. Les inversions subvencionades hauran de mantindre's inalterables durant els cinc anys següents al pagament de la subvenció. Aquest requisit s'incomplirà també si s'incorre en qualsevol de les circumstàncies següents:  
a) El cessament -excepte en els casos de fallida no fraudulenta- o la relocalització de l'activitat productiva fora de la Comunitat Valenciana.  
b) El canvi en la titularitat de la inversió que proporcione a una empresa o un organisme públic un avantatge indegut.  
c) Un canvi substancial que afecte la naturalesa, els objectius o les condicions d'execució del projecte de manera que es menyscaben els seus objectius originals.  
6. El projecte haurà d'executar-se en el marc d'un desenvolupament sostenible i de foment de la conservació, protecció i millora del medi ambient i comptar amb un certificat que declare la no afecció del projecte a la denominada Xarxa Natura, espai físic d'especial protecció mediambiental configurat així per la Unió Europea. La tramitació per a obtindre l'esmentat certificat la realitzarà l'IVACE basant-se en la ubicació del projecte aportada per l'empresa sol·licitant.  
  
7. El projecte haurà d'estar enquadrat en algun dels entorns d'especialització contemplats per a l'IVACE en l'àmbit de l'R+D i innovació empresarial de l'Estratègia d'Especialització Intel·ligent de la Comunitat Valenciana (S3CV):  
1. Cap a una economia circular i baixa en carboni  
2. Economia digital disruptiva  
3. Comunitat Valenciana innovadora pel seu origen i destinació  
4. Innovació per a les persones  
  
D. Empreses beneficiàries  
1. Podran tindre la consideració d'empreses beneficiàries les pimes amb seu social i establiment de producció situat a la Comunitat Valenciana en el moment de la presentació de la sol·licitud, que compten amb almenys dues persones com a personal propi que siguen treballadores per compte d'altri o cooperativistes, consignades en el rebut de liquidació de cotitzacions de la Seguretat Social corresponent al segon mes anterior a la data de sol·licitud d'ajuda. En tot cas, no hauran d'incórrer en cap de les prohibicions que s'estableixen en l'article 13.2 de la Llei 38/2003, de 17 de novembre, i hauran de complir la resta de requisits establits en els articles 4 i 31 de les bases reguladores; en aquest sentit, es considerarà que no reuneixen la condició d'empresa en crisi aquelles empreses que van passar a aquesta situació en el període comprés entre l'1 de gener de 2020 i el 31 de desembre de 2021, i per tant sí que poden ser beneficiàries, entenent-se en aquest sentit que no reuneixen la condició d'empresa en crisi aquelles empreses que van passar a aquesta situació en el període comprés entre l'1 de gener de 2020 i el 31 de desembre de 2021, i per tant sí que poden ser beneficiàries.  
  
2. Les empreses beneficiàries desenvoluparan activitats enquadrades en la secció C -divisions de la 10 a la 33-, o secció H -divisions de la 49 a la 52-, sempre que les activitats de transport i emmagatzematge es referisquen a mercaderies, de la Classificació nacional d'activitats econòmiques (CNAE 2009).   
3. Quan l'activitat principal de l'empresa sol·licitant no estiga inclosa en la relació anterior, no podrà ser beneficiària de l'ajuda llevat que aporte una còpia del formulari de l'Agència Tributària (AEAT) 036/037 d'alta o modificació en el Cens d'empresaris, professionals i retenidors, en el qual figure un codi d'activitat equivalent a algun dels CNAE admesos, segons la correspondència entre IAE i CNAE publicada per l'AEAT, així com informació que quantifique aquesta activitat.  
  
4. A l'efecte de la present convocatòria, es considerarà pime l'entitat amb unes característiques que s'ajusten al que es disposa en l'annex I del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat (DO L 187 de 26.06.2014).  
  
E. Característiques de l'ajuda  
1. L'ajuda consistirà en una subvenció calculada com un percentatge sobre els costos considerats com a subvencionables, amb una quantia variable en funció de la grandària d'empresa:  
 Petita empresa: fins al 45 %  
 Mitjana empresa: fins al 35 %  
2. L'ajuda està subjecta al règim de minimis, la qual cosa suposa que l'ajuda total de minimis concedida a una única empresa no serà superior a 200.000 euros durant qualsevol període de tres exercicis fiscals. A l'efecte de la present convocatòria, s'entendrà per única empresa la definició establida en l'apartat 2 de l'article 2 del Reglament (CE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis. Per a les empreses que realitzen per compte d'altri operacions de transport de mercaderies per carretera, caldrà ajustar-se als límits i condicions de l'article 3, apartats 2 i 3 d'aquesta disposició.  
  
F. Costos subvencionables  
1. Conforme al que s'estableix en l'article 33 de l'Ordre 27/2016, de 25 de novembre, es consideren subvencionables els següents costos, sempre que estiguen directament relacionats amb les actuacions susceptibles de suport especificades i amb les limitacions que a continuació s'estableixen:  
a) Serveis externs: serveis de consultoria i assistència tècnica per a implantació de mesures en els àmbits mencionats en l'apartat B d'aquest annex, incloent-hi, en el cas de projectes previstos en l'apartat B.2.b, estudis de viabilitat tecnicoeconòmica, diagnòstics, anàlisis de cicle de vida, costos d'assajos i tramitacions necessàries per a certificacions mediambientals.  
No es consideren en aquesta tipologia de costos els serveis de proveïdors de béns d'equip ni d'actius immaterials si no es justifica suficientment en la sol·licitud, i es documenta posteriorment en la justificació de l'ajuda, que el servei pressupostat com a consultoria o assistència tècnica és independent del subministrament.  
b) Adquisició d'actius immaterials: serà elegible el programari de control, de captació de dades, de gestió d'indicadors i quadres de comandament relacionats amb el desenvolupament del projecte, i el programari relacionat amb la implantació de nous processos. Es consideraran dins d'aquest concepte tant les llicències de programari, com el desenvolupament d'aplicacions i costos per ús d'aplicacions, incloent-hi en qualsevol cas els serveis d'anàlisis, parametrització i instal·lació. No es considerarà elegible l'adquisició i implantació de programari de gestió tipus ERP.  
c) Personal propi: despeses de personal tècnic que participe en el projecte. Es limita el cost horari de personal propi subvencionable a 40 euros/hora com a màxim. A l'efecte de concessió, el cost màxim subvencionable en aquest concepte serà 40.000 euros.  
d) Adquisició d'actius materials. Per a projectes de millora contínua seran elegibles inversions en sensorització i automatització, i comunicacions per al control de la producció, l'adaptació d'equips productius necessaris per a implantació de la millora, i l'adquisició d'elements específics per a donar suport a les mesures de millora d'organització, comunicació i control adoptades. Per a projectes de readaptació de processos, mètodes o tècniques de producció amb criteris d'ecoeficiència previstos en l'apartat B2.b, seran elegibles l'adquisició -o adaptació- i posada en marxa de béns d'equip necessàriament relacionats amb la implantació dels nous processos, mètodes o tècniques de producció concordes a la convocatòria, així com els serveis i subministraments materials per a disposar d'un procés verificable de la solució desenvolupada. Els actius hauran de quedar instal·lats en l'establiment productiu de l'empresa beneficiària a la Comunitat Valenciana. No serà elegibles en aquesta tipologia de costos l'adquisició de maquinari ni inversions en prototips.  
2. No es consideraran subvencionables els béns i serveis adquirits o prestats per persones, entitats o empreses vinculades a l'empresa beneficiària, entenent com a tals les que responguen a la definició de l'article 68.2 del Reglament de la Llei general de subvencions, aprovat pel Reial decret 887/2006, de 21 de juliol.  
3. En cap cas es consideraran despeses subvencionables els impostos indirectes quan siguen susceptibles de recuperació o compensació ni els impostos sobre la renda.  
  
G. Instrucció i avaluació de sol·licituds. Criteris d'avaluació  
1. Perquè un projecte puga ser aprovat, haurà de tindre una puntuació mínima de 50 punts i sempre que se superen els llindars indicats en cadascun dels apartats del barem següent.  
2. Els projectes es prioritzaran atenent els criteris especificats a continuació i la ponderació que s'especifica sobre un total de 100 punts:  
  
  
a) Qualitat del projecte. Màxim: 50 punts. Llindar mínim: 20 punts.  
  
- Grau de novetat i complexitat del projecte: 0-20 punts.  
Es valorarà el grau d'intervenció en processos de l'acció proposada, així com l'aplicació combinada de diferents tècniques i eines per a millorar-los de la forma més completa i efectiva.  
- Grau de definició i claredat dels objectius del projecte: 0-15 punts.  
  
S'avaluarà el grau de definició dels objectius i de maduresa de la proposta.  
- Metodologia, pla de treball i adequació pressupost: 0-15 punts.  
  
Es valorarà la qualitat del pla de treball i l'adequació del pressupost del projecte als objectius previstos per a la seua correcta execució.  
b) Viabilitat tècnica. Màxim: 20 punts. Llindar mínim: 5 punts.  
  
- Capacitat i experiència de l'equip de treball que participa en el projecte: 0-20 punts.  
Es valorarà l'adequació de recursos mitjançant la capacitat i l'experiència consolidada dels recursos externs i del personal de l'empresa que participa en el projecte  
c) Resultats/impacte esperable del projecte. Màxim: 20 punts - Llindar mínim: 5 punts.  
- Impacte econòmic dels resultats del projecte: 0-10 punts.  
S'avaluarà la repercussió econòmica prevista per l'aplicació del resultat del projecte, millora de la competitivitat de l'empresa i creació d'ocupació.  
- Alineació amb polítiques mediambientals i d'innovació S3 CV: 0-10 punts.  
Es valoraran els projectes que afavorisquen la posada en marxa de mesures de protecció mediambiental com l'ecodisseny, la simbiosi industrial, l'aprofitament de recursos, la reutilització i valoració de residus, així com l'impacte previst sobre les prioritats S3 CV a les quals puga aplicar el projecte.  
d) Característiques de l'empresa sol·licitant. Màxim: 10 punts.  
- L'empresa sol·licitant compta amb un Pla d'Igualtat d'Oportunitats registrat, sense estar obligada per la normativa aplicable. La puntuació només s'atorgarà en cas que es presente aquest Pla davant l'IVACE: 0-3 punts.  
- L'activitat principal de l'empresa desenvolupa alguna de les línies d'actuació establides en el Pacte Verd Europeu, que busca la transformació de l'economia de la UE amb la intenció d'un futur sostenible. Es valoren les línies de treball en eficiència energètica dels edificis; mobilitat sostenible; indústria sostenible; tecnologies d'aliments; energia neta, assequible i segura; eliminació de contaminació; protecció i recuperació de la biodiversitat, i acció pel clima: 0-4 punts.  
  
- Percentatge de persones amb diversitat funcional, sobre el total de la plantilla, per damunt del mínim legal exigible: 0-3 punts.  
  
  
ANNEX III  
Ajudes per a projectes d'Innovació de Pime  
Actuació d'Innovació en TEIC (INNOVATeiC-CV)  
  
A més de les condicions generals establides en les bases reguladores i en la resolució de convocatòria, seran aplicables a aquest programa les condicions indicades a continuació.  
  
A. Objecte  
Projectes d'innovació en el desenvolupament de solucions TEIC que tinguen resultats tangibles al final del termini d'execució del projecte.  
  
B. Actuacions susceptibles de suport  
1. Seran subvencionables els projectes d'innovació en TEIC plantejats en la memòria presentada per les empreses sol·licitants sempre que reunisquen els requisits previstos en l'article 32 de les bases reguladores.  
2. Els projectes tindran com a objecte el desenvolupament de solucions innovadores en l'àmbit de les tecnologies de la informació, de l'electrònica i de les comunicacions.  
El resultat final del projecte haurà de concretar-se en noves aplicacions, dispositius o solucions preparats per a la seua comercialització a tercers. S'exclouen les solucions a mesura o que puguen ser aplicades en empreses vinculades al beneficiari.  
S'admetran noves versions d'aplicacions, dispositius i solucions existents, sempre que incorporen noves funcionalitats respecte a versions anteriors d'aquestes. Aquestes noves funcionalitats hauran de detallar-se i tindre un abast substancial, no sent admissible la mera adaptació de la solució a un sector determinat.  
S'exclouen solucions de tipus Marketplace (plataformes de comercialització).  
3. La comercialització de les solucions que puga arribar a produir-se després de l'execució del projecte haurà de materialitzar-se mitjançant la venda de les llicències o els dispositius al desenvolupament dels quals s'ha donat suport. S'admetrà també que la solució es comercialitze a través de fórmules de pagament per ús o similars, sempre que l'objecte del pagament no siga la prestació de serveis o la difusió de continguts, per part de l'empresa beneficiària a través de la solució.  
  
C. Requisits generals dels projectes  
1. L'IVACE subvencionarà els projectes d'innovació concretats en la memòria presentada per les empreses sol·licitants sempre que reunisquen els requisits previstos en l'article 32 de les bases reguladores.  
2. El projecte significarà un nou desenvolupament per a l'empresa sol·licitant i, per tant, no realitzat amb anterioritat, per ella o les seues empreses associades o vinculades.  
3. El pressupost subvencionable del projecte, calculat com a suma dels imports susceptibles de subvenció, haurà de ser igual o superior a 15.000 euros, per la qual cosa no seran presos en consideració els projectes amb un pressupost menor.  
4. El projecte objecte d'ajuda haurà d'haver-se iniciat a partir de l'1 de gener de 2023, però no haurà d'haver conclòs materialment ni haver-se executat íntegrament abans que es presente la sol·licitud.  
5. Les inversions subvencionades hauran de mantindre's inalterables durant els cinc anys següents al pagament de la subvenció. Aquest requisit s'incomplirà també si s'incorre en qualsevol de les circumstàncies següents:  
a) El cessament -excepte en els casos de fallida no fraudulenta- o la relocalització de l'activitat productiva fora de la Comunitat Valenciana.  
b) El canvi en la titularitat de la inversió que proporcione a una empresa o un organisme públic un avantatge indegut.  
c) Un canvi substancial que afecte la naturalesa, els objectius o les condicions d'execució del projecte de manera que es menyscaben els seus objectius originals.  
6. Només podrà presentar-se un projecte d'innovació en TEIC (INNOVATeiC-CV) per empresa sol·licitant en la present convocatòria.  
7. El projecte haurà d'executar-se en el marc d'un desenvolupament sostenible i de foment de la conservació, protecció i millora del medi ambient i comptar amb un certificat que declare la no afecció del projecte a la denominada «Xarxa Natura», espai físic d'especial protecció mediambiental configurat així per la Unió Europea. La tramitació per a obtindre l'esmentat certificat la realitzarà l'IVACE basant-se en la informació de la ubicació del projecte aportada per l'empresa sol·licitant.  
  
8. El projecte haurà d'estar enquadrat en algun dels entorns d'especialització contemplats per a l'IVACE en l'àmbit de l'R+D i innovació empresarial de l'Estratègia d'Especialització Intel·ligent de la Comunitat Valenciana (S3CV):  
1. Cap a una economia circular i baixa en carboni  
2. Economia digital disruptiva  
3. Comunitat Valenciana innovadora pel seu origen i destinació  
4. Innovació per a les persones  
  
D. Empreses beneficiàries  
1. Podran tindre la consideració d'empreses beneficiàries les pimes amb seu social i establiment de producció situat a la Comunitat Valenciana en el moment de la presentació de la sol·licitud, que compten amb almenys dues persones com a personal propi que siguen treballadores per compte d'altri o cooperativistes, consignades en el rebut de liquidació de cotitzacions de la Seguretat Social corresponent al segon mes anterior al de la data de sol·licitud d'ajuda.  
En tot cas, no hauran d'incórrer en cap de les prohibicions que s'estableixen en l'article 13.2 de la Llei 38/2003, de 17 de novembre, i hauran de complir la resta de requisits establits en els articles 4 i 31 de les bases reguladores, en aquest sentit, es considerarà que no reuneixen la condició d'empresa en crisi aquelles empreses que van passar a aquesta situació en el període comprés entre l'1 de gener de 2020 i el 31 de desembre de 2021, i per tant sí que poden ser beneficiàries.  
  
2. Les empreses hauran de desenvolupar activitats enquadrades en alguna de les següents seccions de la Classificació Nacional d'Activitats Econòmiques (CNAE 2009), aprovada per Reial decret 475/2007, de 13 d'abril (BOE 102, 28.04.2007):  
a) C - Divisions 26 a 30  
b) Secció J - CNAE 5821, 5829, 6311, 6312 i Divisions 61 a 62  
3. Quan l'activitat principal de l'empresa sol·licitant no estiga inclosa en la relació anterior, no podrà ser beneficiària de l'ajuda llevat que aporte una còpia del formulari de l'Agència Tributària (AEAT) 036/037 d'alta o modificació en el Cens d'empresaris, professionals i retenidors, en el qual figure un codi d'activitat equivalent a algun dels CNAE admesos, segons la correspondència entre IAE i CNAE publicada per l'AEAT, així com informació que quantifique aquesta activitat.  
  
4. A l'efecte de la present convocatòria, es considerarà la grandària d'empresa d'acord amb el que es disposa en l'annex I del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior en aplicació dels articles 107 i 108 del Tractat (DO L 187 de 26.06.2014).  
  
E. Característiques de l'ajuda  
1. L'ajuda consistirà en una subvenció calculada com un percentatge sobre els costos considerats com a subvencionables, amb una quantia variable en funció de la grandària d'empresa:  
 Petita empresa: fins al 45 %  
 Mitjana empresa: fins al 35 %  
2. L'ajuda està subjecta al règim de minimis, la qual cosa suposa que l'ajuda total de minimis concedida a una única empresa no serà superior a 200.000 euros durant qualsevol període de tres exercicis fiscals. A l'efecte de la present convocatòria, s'entendrà per única empresa la definició establida en l'apartat 2 de l'article 2 del Reglament (CE) núm. 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis. Per a les empreses que realitzen per compte d'altri operacions de transport de mercaderies per carretera, caldrà ajustar-se als límits i condicions de l'article 3, apartats 2 i 3 d'aquesta disposició.  
  
F. Costos subvencionables  
1. Conforme al que s'estableix en l'article 33 de l'Ordre 27/2016, de 25 de novembre, es consideren subvencionables els següents costos, sempre que estiguen directament relacionats amb les actuacions susceptibles de suport especificades i amb les limitacions que a continuació s'estableixen:  
a) Serveis externs:  
a.1) Serveis d'assistència tècnica, consultoria i equivalents, per al desenvolupament de les noves solucions.  
a.2) Registre de drets de propietat industrial, altres registres i homologacions. Únicament seran elegibles les despeses derivades de l'execució del projecte. Per tant, no seran considerades les despeses associades amb altres productes de l'empresa.  
b) Adquisició d'actius immaterials: patents, llicències, saber fer o adquisició de llicències de programari que resulten integrades en el producte final. No són susceptibles de suport els serveis d'allotjament en Cloud, ni les eines programari necessàries per al treball propi de les persones creadores de la solució.  
c) Personal propi: despeses de personal tècnic que participe en el projecte. Es limita el cost horari de personal propi subvencionable a 40 euros/hora com a màxim. A l'efecte de concessió, el cost màxim subvencionable en aquest concepte serà 100.000 euros.  
d) Adquisició d'actius materials: components necessaris per al desenvolupament d'un prototip verificable quan el projecte així ho exigisca i que queden integrats en el prototip. Els actius hauran de quedar instal·lats en l'establiment productiu de l'empresa beneficiària a la Comunitat Valenciana.  
2. No es consideraran subvencionables els béns i serveis adquirits o prestats per persones, entitats o empreses vinculades amb l'empresa beneficiària, entenent com a tals les que responguen a la definició de l'article 68.2 del Reglament de la Llei general de subvencions, aprovat pel Reial decret 887/2006, de 21 de juliol.  
3. En cap cas es consideraran despeses subvencionables els impostos indirectes quan siguen susceptibles de recuperació o compensació ni els impostos sobre la renda.  
  
G. Instrucció i avaluació de sol·licituds. Criteris d'avaluació  
1. Perquè un projecte puga ser aprovat, haurà de tindre una puntuació mínima de 50 punts i sempre que se superen els llindars indicats en cadascun dels apartats del barem següent.  
2. Els projectes es prioritzaran atenent els criteris especificats a continuació i la ponderació que s'especifica sobre un total de 100 punts:  
  
a) Qualitat del projecte. Màxim: 50 punts. Llindar mínim: 20 punts.  
  
- Grau de novetat i complexitat del projecte: 0-20 punts.  
Es valorarà el grau de novetat i millora que introdueix el projecte en l'àmbit dels productes habituals de l'empresa.  
- Grau de definició i claredat dels objectius del projecte: 0-15 punts.  
  
S'avaluarà el grau de definició dels objectius i de maduresa de la proposta.  
- Metodologia, pla de treball i adequació pressupost: 0-15 punts.  
  
Es valorarà la qualitat del pla de treball i l'adequació del pressupost del projecte als objectius previstos per a la seua correcta execució.  
b) Viabilitat tècnica. Màxim: 20 punts. Llindar mínim: 5 punts.  
  
- Capacitat i experiència de l'equip de treball que participa en el projecte: 0-20 punts.  
Es valorarà l'adequació de recursos mitjançant la capacitat i experiència consolidada dels recursos externs i del personal de l'empresa que participa en el projecte.  
c) Resultats/impacte esperable del projecte. Màxim: 20 punts  
- Llindar mínim: 5 punts  
- Impacte econòmic dels resultats del projecte: 0-10 punts.  
S'avaluarà la repercussió econòmica del resultat del projecte, les previsions d'internacionalització, l'increment en les vendes, la millora de la competitivitat de les empreses i la creació d'ocupació.  
- Alineació amb polítiques d'innovació S3 CV: 0-5 punts.  
Es valorarà l'impacte previst sobre les prioritats S3 CV a les quals puga aplicar el projecte.  
- Complementarietat amb altres iniciatives en matèria d'R+D+i: 0-5 punts.  
Es valorarà l'aplicabilitat del producte obtingut per al desenvolupament de projectes empresarials en alguna de les matèries d'innovació objecte d'aquesta convocatòria.  
d) Característiques de l'empresa sol·licitant. Màxim: 10 punts  
- L'empresa sol·licitant compta amb un Pla d'Igualtat d'Oportunitats registrat, sense estar obligada per la normativa aplicable La puntuació només s'atorgarà en cas que es presente aquest Pla davant l'IVACE: 0-3 punts.  
- L'activitat principal de l'empresa desenvolupa alguna de les línies d'actuació establides en el Pacte Verd Europeu, que busca la transformació de l'economia de la UE amb la intenció d'un futur sostenible. Es valoren les línies de treball en eficiència energètica dels edificis; mobilitat sostenible; indústria sostenible; tecnologies d'aliments; energia neta, assequible i segura; eliminació de contaminació; protecció i recuperació de la biodiversitat, i acció pel clima: 0-4 punts.  
  
- Percentatge de persones amb diversitat funcional, sobre el total de la plantilla, per damunt del mínim legal exigible: 0-3 punts.